Δημοσίευση αιτήσεως καταχωρίσεως κατά την έννοια του άρθρου 8 παράγραφος 1 δεύτερο εδάφιο του κανονισμού (ΕΟΚ) αριθ. 2082/92 του Συμβουλίου για τις βεβαιώσεις των γεωργικών προϊόντων και των τροφίμων

(2002/C 102/08)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 8 και 9 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας πέντε μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως τα σημεία 4.2, 4.3 και 4.4, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2082/92.

ΚΑΝΟΝΙΣΜΟΣ (ΕΟΚ) αριθ. 2082/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ ΒΕΒΑΙΩΣΗΣ ΙΔΙΟΤΥΠΙΑΣ

Εθνικός αριθμός φακέλου: -

1. Αρμόδια εθνική αρχή Ονομασία: Maa- ja metsätalousministeriö (/Υπουργείο Γεωργίας και Δασοκομίας) - /MAO/Maaseutu- ja rakenneyksikkö (/Μονάδα γεωργικών διαρθρώσεων και υπαίθρου)

Διεύθυνση: PL 30, FIN-00023 Valtioneuvosto

Τηλ. (358-9) 160 29 01

Φαξ (358-9) 160 91 66.

2. Αιτούσα ομάδα 2.1. Ονομασία: Pohjois-Karjalan Maaseutukeskus (/Αγροτικό κέντρο Βορείου Καρελίας)//Maa- ja kotitalousnaisten piirikeskus (/Σωματείο γυναικών γεωργών και νοικοκυρών)

2.2. Διεύθυνση: PL 5 (Koskikatu 11 C), FIN-80101 Joensuu

Τηλ. (358-13) 611 33 45

Φαξ (358-13) 611 33 99

2.3. Σύνθεση: παραγωγοί/μεταποιητές: ( ) άλλοι: (x).

3. Τύπος του προϊόντος: Προϊόν αρτοποιίας.

4. Περιγραφή των προδιαγραφών (Σύνοψη του άρθρου 6 παράγραφος 2):

4.1. Ονομασία: Karjalanpiirakka (/πιρόγα της Καρελίας).

4.2. Προϊόν ή ειδικός τρόπος παρασκευής: Η παρασκευή των karjalanpiirakka αρχίζει με την παρασκευή της γέμισης. Η γέμιση είναι, κατά κανόνα, ένα porridge ρυζιού ή κριθαριού ή πουρές πατάτας. Η γέμιση μπορεί να αντικατασταθεί επίσης με λαχανικά βρασμένα και πολτοποιημένα σε πουρέ (π.χ. κραμβογογγύλη, καρότα, γογγύλια, λάχανο ή τσιγαρισμένα μανιτάρια). Για τη ζύμη, χρειάζεται νερό, αλάτι και αλεύρι σίκαλης ή σιταριού. Η ζύμη πρέπει να απλώνεται κατά τρόπο ώστε να σχηματίζονται πολύ λεπτά, σχεδόν διαφανή και στρογγυλά φύλλα. Το γεγονός ότι η ζύμη είναι λεπτή καθιστά τα karjalanpiirakka τραγανιστά. Τα άκρα της ζύμης διπλώνονται πάνω στη γέμιση και πτυχώνονται. Οι πιρόγες ψήνονται σε φούρνο σε υψηλή θερμοκρασία, 250 έως 300 °C, επί 15 έως 20 λεπτά. Ένα γρήγορο ψήσιμο και η υψηλή θερμοκρασία αποτελούν βασικές προϋποθέσεις για ένα όλο γεύση προϊόν.

Για τη γέμιση, πρέπει να βραστεί 1 λίτρο (1 kg) νερού ή γάλακτος και να προστεθούν 2 dl (180 g) ρυζιού ή αποφλοιωμένου κριθαριού. Το porridge ρυζιού πρέπει να βράσει επί 1/2 έως 1 ώρα και το porridge κριθαριού ακόμη περισσότερο. Για μια ζύμη που περιέχει 200 g νερό, χρειάζονται περίπου 275 έως 350 g αλευριού.

Οι πιρόγες, αφού ψηθούν, αλείφονται συχνά αμέσως μετά το ψήσιμο ή όταν αναθερμαίνονται, με βούτυρο, λάδι ή μείγμα ενός των δύο με γάλα ή με νερό, και μερικές φορές με αυγό.

4.3. Παραδοσιακός χαρακτήρας: Η παρασκευή των karjalanpiirakka βασίζεται σε ένα παραδοσιακό μείγμα συστατικών και σε έναν παραδοσιακό τρόπο παρασκευής. Υπάρχουν ίχνη προϊόντων αρτοποιίας τύπου πιρόγας, που αποτελούνται από μια κρούστα και γέμιση, στη ζώνη που εκτείνεται από την Καρελία στη Σιβηρία και μέχρι την Κίνα. Η Καρελία αποτελεί το άκρο βορειοδυτικό τμήμα της ζώνης αυτής. Η παραλλαγή της Καρελίας που παρουσιάζει ελλειπτικό σχήμα και είναι ανοικτή ονομάστηκε karjalanpiirakka, δηλαδή πιρόγα της Καρελίας, τη στιγμή που η χρησιμοποίησή της γενικεύτηκε εκτός Καρελίας.

Το karjalanpiirakka διαδόθηκε το δέκατο έβδομο και το δέκατο όγδοο αιώνα στο έδαφος της σημερινής ανατολικής Φινλανδίας και από εκεί, χάρη στους μετανάστες από την Καρελία, σε ολόκληρο το έδαφος της Φινλανδίας και μάλιστα μέχρι τη Σουηδία. Οι πρώτες γραπτές αναφορές που αφορούν το karjalanpiirakka χρονολογούνται από το 1686.

4.4. Περιγραφή του προϊόντος: Το karjalanpiirakka είναι μια μικρή, ανοικτή και επίπεδη πιρόγα που αποτελείται από μια λεπτή ζύμη και από μια γέμιση. Συνήθως, το karjalanpiirakka έχει μήκος 7 έως 20 cm. Τα karjalanpiirakka είναι κατά γενικό κανόνα ωοειδή, αλλά μπορούν επίσης να είναι στρογγυλά. Στο πάνω μέρος η ζύμη είναι ανοικτή. Τα άκρα της ζύμης διπλώνονται πάνω στη γέμιση και πτυχώνονται. Η κρούστα είναι τραγανιστή. Γενικά, το προϊόν αποτελείται από ένα τρίτο κρούστας και δύο τρίτα γέμισης.

4.5. Ελάχιστες απαιτήσεις και διαδικασίες ελέγχου που προβλέπονται για την ιδιοτυπία: Κατά τη διάρκεια της φάσης παρασκευής, στη μονάδα παραγωγής, δίδεται ιδιαίτερη προσοχή ώστε η ζύμη να απλώνεται, σύμφωνα με την περιγραφή του σημείου 4.2, κατά τρόπο ώστε να σχηματίζονται στρογγυλά ή ωοειδή φύλλα ζύμης όσο το δυνατό πιο λεπτά, διαμέτρου 10 έως 24 cm. Η γέμιση προστίθεται πάνω στη ζύμη, περίπου 1 έως 2 cm από τα άκρα, τα οποία διπλώνονται πάνω στη γέμιση κατά τρόπο ώστε να μένει η πιρόγα ανοικτή στο μέσο. Αυτά είναι τα βασικά στοιχεία της παραδοσιακής παραγωγής. Κατά τη διάρκεια της φάσης παρασκευής, στη μονάδα παραγωγής, οι πιρόγες ψήνονται στο φούρνο σε θερμοκρασία 250 έως 300 °C επί 15 έως 20 λεπτά σύμφωνα με την περιγραφή του σημείου 4.2, διότι η υψηλή θερμοκρασία και το γρήγορο ψήσιμο συμβάλλουν ώστε η κρούστα να είναι τραγανή και επηρεάζουν τη γεύση του karjalanpiirakka.

Στο στάδιο της παραγωγής και της διανομής, λαμβάνονται δείγματα του τελικού προϊόντος για να αξιολογηθούν τα οργανοληπτικά και χημικά χαρακτηριστικά του (με τη χρησιμοποίηση πρότυπων μεθόδων όπως IDF-FIL και ISO) και για να καταμετρηθεί ο αριθμός των βακτηρίων προκειμένου να ορισθούν οι μικροβιολογικές ιδιότητες του δείγματος.

5. Αίτηση διατήρησης του ονόματος κατ' εφαρμογή του άρθρου 13 παράγραφος 2: Ναι.

Αριθ. ΕΚ: S/FI/00015/98.09.21.

Ημερομηνία παραλαβής του πλήρους φακέλου: 9 Φεβρουαρίου 2001.